Að hlusta á rólega tónlist minnkar streitu við akstur Það er mjög algengt að finna til streitu við akstur . Mikil streita hefur verið talin auka áhættu á bæði hjartasjúkdómum og hjartaáfalli . Nýleg rannsókn hefur leitt í ljós að það að hlusta á tónlist við akstur getur minnkað streituáhrif á hjartað . Best er að hlusta á rólega klassíska tónlist . Það er gott ráð að kveikja á útvarpinu finni fólk til streitu við akstur . Mikil streita eykur hjartsláttartíðni en tónlist getur lagað hana NORDICPHOTOS / GETTY Auglýsing Þegar fólk er fast í umferðarteppu er mjög algengt að finna til streitu . Ýmislegt getur farið úrskeiðis í akstri sem veldur hraðari hjartslætti og hækkun á blóðþrýstingi . Rannsóknir benda til að streita í daglegu lífi til langs tíma geti tekið sinn toll af heilsunni . Streita við akstur líkt og önnur streita er talin auka áhættu á bæði hjartasjúkdómum og hjartaáfalli . Það eru þó til leiðir til að minnka streitu undir akstri og rannsóknir hafa sýnt fram á að eitt besta vopnið gegn streitu í umferðinni er tónlist . Í rannsókn frá því í október á þessu ári sem birtist í læknatímaritinu Complementary Therapies in Medicine skoðuðu rannsakendurnir þau áhrif sem tónlist hefur á hjartað . Fimm heilbrigðar konur á aldrinum 18 - 23 ára voru rannsakaðar . Stjórnandi rannsóknarinnar , Vito Engrácia Valenti , sagði að konur hefðu orðið fyrir valinu vegna þess að fyrri rannsóknir sýndu að konur eru næmari fyrir hljóðrænni örvun . Konurnar sem valdar voru til þátttöku voru ekki mjög reyndir bílstjórar . Þær keyrðu að meðaltali fjórum til átta sinnum í mánuði og höfðu eins til sjö ára reynslu af akstri . Ástæða þess að óvanir bílstjórar urðu fyrir valinu var að rannsakendurnir töldu að reyndir bílstjórar gætu betur höndlað streitu við akstur . Konurnar óku sömu leið með og án tónlistar í bílnum Konurnar voru beðnar að keyra sömu leið undir sömu kringumstæðum sitthvorn daginn . Eini munurinn á bílferðunum var að seinni daginn hlustuðu þær á instrumental tónlist bílnum . Til að meta hvernig streita hafði áhrif á konurnar voru hjartsláttarmælar tengdir við brjóstkassann á þeim . Mælarnir voru notaðir til að hjartsláttartíðni sem er það hversu oft hjartað slær á hverri mínútu . Þegar fólk er afslappað minnkar tíðnin en hún eykst við streitu . Rannsóknin sýndi að þegar konurnar hlustuðu á tónlist við aksturinn lækkaði hjartsláttartíðni þeirra sem sýndi að þær voru afslappaðri . Samkvæmt dr. Valenti losar sympatíska taugakerfið adrenalín og nor-adrenalín út í blóðrásina þegar við lendum í streituvaldandi aðstæðum . Þegar það gerist aukast líkur á óvæntum dauðsföllum vegna streitu hjá fólki sem er í áhættuhópi fyrir hjartasjúkdóma . Læknar segja þekkt að þegar fólk verður fyrir gífurlegri streitu , til dæmis vegna missis náins aðstandenda , geti það leitt stækkunar hjartans . Dr. Ragavendra Baliga , hjartalæknir við háskólasjúkrahús í Ohio í Bandaríkjunum , segir að það sé því ekki ólíklegt að minni streita geti líka haft áhrif á hjartað , en hjartað sé þó alla jafna fjótt að ná sér . Dr. Valenti sagði að þar sem streita við akstur er stór áhættuþáttur fyrir skyndilega hjartasjúkdóma ætti þessi vísindalega sönnun á jákvæðum áhrifum tónlistar á hjartsláttartíðni að hvetja fólk til að hlusta á tónlist við akstur . Þó skiptir máli að velja tónlistina vel en rannsókn frá árinu 2017 bendir til þess að róleg klassísk tónlist sé líklegust til að hjálpa fólki að slaka á . Dr. Valenti segist hafa notað instrumental tónlist , sem er tónlist án söngs , í rannsóknina vegna þess að notkun tungumálsins í tónlist hafi mismunandi áhrif á fólk . Einnig bendir hann á að önnur rannsókn framkvæmd af sama teymi hafi sýnt að sama tónlist og notuð var í akstursrannsókninni hafi aukið jákvæð áhrif blóðþrýstingslækkandi lyfja . Það er því líklega mjög líklegt til árangurs að hlusta á rólega og sefandi tónlist þar sem mannsröddin kemur hvergi við sögu ef streitan gerir vart við sig í hversdagslegu amstri .